LT Europos Sąjungos oficialusis leidinys C 140/9

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2009/C 140/05

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Užprotestavimo pareiškimai turi būti pateikti Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„PEMENTO DO COUTO“

Nr. EB: ES-PDO-0005-0464-03.05.2005

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos duomenys.

1. Kompetentinga valstybės narės įstaiga:

Pavadinimas: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresas Paseo Infanta Isabel 1 28071 Madrid ESPAÑA Telefonas +34 913475394 Faksas +34 913475410 El. paštas sgcaae@mapa.es

2. Grupė:

Pavadinimas: COOPERATIVA DO CAMPO O VAL Adresas Vilacornelle, s/n. O Val-Narón (A Coruña) Telefonas +34 981453901 Faksas +34 981453901 El. paštas horta@cooperativaoval.com Sudėtis: gamintojai ir (arba) perdirbėjai ( X ) kiti ( )

3. Produkto rūšis:

1.6 klasė. Švieži ar perdirbti vaisiai, daržovės ir grūdinės kultūros.

4. Specifikacija: (Reglamento (EB) Nr. 510/2006 4 straipsnio 2 dalyje nurodytų reikalavimų santrauka)

4.1. Pavadinimas:

„Pemento do Couto“

4.2. Apibūdinimas:

Paprikos, kurioms suteikta saugoma geografinė nuoroda (SGN) Pemento do Couto, yra Capsicum annuum veislės vietos ekotipo daržovės. Daržovės raškomos beveik neprinokusios (prekybai tinkamo dydžio), jos skirtos parduoti šviežios. Pagrindinės ypatybės:

— Forma: išilginis pjūvis – kūginės trapecijos formos, skerspjūvis – apvalainas. Kartais skerspjūvis šiek tiek dryžuotas, o viršūnėlė užsibaigia trimis arba keturiomis briaunomis.

— Svoris: nuo 4 iki 6 g (vienetas).

— Daržovės ilgis: nuo 4 iki 8 cm.

— Vidutinis plotis: 2 cm.

— Vaiskotis: nuo 2 iki 3 cm, visada trumpesnis už vaisių. Kietas, paprastai tiesus arba truputį išlinkęs.

— Odelė: tamsiai žalia, beveik neblizgi.

— Vaisiaus sienelės arba minkštimas: ploni, nuo 1 iki 1,5 mm.

— Degustacijos testas: subtili ir sultinga tekstūra, švelnus skonis, neryškus žolių prieskonis, neaštrus, kadangi neturi kapsicino, aromatas vidutiniško intensyvumo, mažai sėklų.

4.3. Vietovė:

Auginimo vietovė yra šiose Ferrol regiono komunose: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos ir Ares. Tai nepramoninis regionas, dėl kurio nedidelio aukščio virš jūros lygio, kalnų sistemos, apsupančios auginimo vietovę, apsaugos ir nedidelio atstumo iki jūros susidaro ypatingas mikroklimatas, kuriam būdingas švelnumas ir nedideli temperatūrų svyravimai. Dar viena šiai daržovei auginti palankių sąlygų – tinkamas dirvožemis.

Nuorodos pavadinimas O Couto yra vietovės, kurioje yra to paties vardo vienuolynas, kuriame buvo pradėta šios paprikos selekcija ir auginimas, pavadinimas.

4.4. Kilmės įrodymas:

Produkto atsekamumas užtikrinamas produktą identifikuojant visais jo gamybos ir prekybos etapais.

Siekiant užtikrinti specifikacijos laikymąsi, kontrolės institucija nuolat tvarko augintojų ir auginimo sklypų registrą. SGN Pemento do Couto suteikiama tik į registrą įtrauktuose sklypuose ir į jį įtrauktų augintojų išaugintoms paprikoms, laikantis specifikacijos ir kitų papildomų taisyklių.

Visi į registrą įtraukti augintojai be kitų reikalavimų dar privalo specialiems registrams teikti faktiškai išauginto ir parduoto paprikų, kurioms suteikta SGN, kiekio deklaracijas. Kontrolės įstaiga patikrina fasuotojų parduoto kiekio ir jiems produkciją teikiančių augintojų išauginto kiekio atitikimą bei augintojų išauginto kiekio atitikimą registruotų sklypų agronominiam derlingumui.

Visus į registrą įtrauktus fizinius ir juridinius asmenis bei auginimo sklypus, sandėlius, gamybos įmones ir produktus kontroliuoja ir tikrina kontrolės institucija, kad produktai, kuriems suteikta nuoroda, atitiktų specifikacijos reikalavimus ir papildomas taisykles. Atliekami auginimo sklypų, sandėlių ir gamybos įmonių patikrinimai, dokumentų kontrolė, tikrinama, ar produktai atitinka privalomus fizinių savybių reikalavimus, ar nuraškytos paprikos nepažeistos, sveikos, švarios, neturi trūkumų ir dėmių. Be to, gali būti tikrinami įvairių rūšių likučiai, siekiant nustatyti, ar neviršijamos atitinkamų produktų auginimą reglamentuojančiuose teisės aktuose nustatyta pesticidų norma.

4.5. Gamybos būdas:

Sodinukus gali tiekti tik patvirtinti ir į atitinkamą registrą įtraukti augintojai.

Daržovės auginimo procesas aprašomas toliau:

Dauginimas ir persodinimas:

Subrendusios paprikos nuraškomos, išdžiovinamos, iš jų išimamos sėklos, kurias galima naudoti sėjai, prieš tai jas dezinfekavus. Pasiruošimas sėjai ir sėja pradedami spalio mėnesį ir tęsiami lapkričio, gruodžio ir sausio mėnesiais. Daigai auginami po plėvele durpių ir smėlio substrate. Sėkloms sudygus ir daigams išaugus iki vidutiniškai 5 cm, jie pikuojami, daigai perkeliami į dėklus.

Gamybos apribojimai:

SGN Pemento do Couto suteikiama laukuose ir šiltnamiuose auginamoms paprikoms. Didžiausias leidžiamas derlingumas atitinkamai – 4 kg/m2 ir 6 kg/m2.

Paprikų daigams uždengti naudojamos paprastos plastikinės plėvelės dangos, šildymas ir dirbtinis apšvietimas nenaudojami, vienintelis tikslas – dangomis apsaugoti augalus (pasodintus tiesiai į dirvą) nuo šalnų ir ypač pagreitinti augimą bei pailginti augimo laiką rudenį. Dangos vis daugiau naudojamos ir todėl, kad būtų išvengta nepageidaujamos šio atrinktojo ekotipo paprikų hibridizacijos.

Sodinimas:

Jei paprikos auginamos atvirame lauke, jos sodinamos balandžio ir gegužės mėnesiais 3–4 daigų/m2 tankiu, o jų derlių pradedama nuimti birželio–liepos mėnesiais. Jei norima sėklas naudoti daigams auginti, auginimo sklypai turi būti nuošalyje nuo kitų atvirame lauke auginamų kultūrų, priklausančių tam pačiam ekotipui, siekiant apsaugoti atrinktąsias rūšis.

Po dangomis auginamos paprikos sodinamos vasario ir kovo mėnesiais, o derlių pradedama nuimti balandžio viduryje. Sodinama 2–4 daigų/m2 tankiu. Dirvą rekomenduojama uždengti polietileno plėvele, siekiant apsaugoti nuo piktžolių. Atramų nereikia, nes taip susodinti augalai patys vienas kitą palaiko.

Lauko darbai:

Tręšiama taip, kad dirvožemyje ir augaluose būtų išlaikyta maistinių medžiagų pusiausvyra ir lygis, atsižvelgiant į paimtus augalo mėginius, augalo mitybos būklės, dirvožemio derlingumo lygio ir kitas naudotas poveikio priemones (vandenį, organines medžiagas ir pan.).

Su galimais parazitais ir (arba) ligomis kovojama taikant tokius metodus kaip sėklų dezinfekavimas, daigų apdorojimas ir negausus laistymas, kad vanduo neužsistovėtų ir kad nesusidarytų grumstų.

Jei reikia apdoroti cheminėmis medžiagomis, naudojamos mažiausiai neigiamo poveikio aplinkai darančios, veiksmingiausios ir mažai toksinės, nesukeliančios daug su likučiais susijusių problemų, aktyviosios medžiagos, kurios kuo mažiau veikia aplinkinę fauną ir sukelia kuo mažiau atsparumo problemų.

Derlius:

Derlius nuimamas rankomis, paprikoms dar iki galo neprinokus, kai pagal augintojų patirtį joms būdingos pardavimui idealios savybės, nurodytos 4.2 punkte. Derlius nuimamas per tiek kartų, kiek reikia, naudojant (priemones, dėžutes arba konteinerius ir pan.) bei reikiamą žmonių darbo jėgą, kad paprikos nebūtų pažeistos.

Vežimas ir sandėliavimas:

Paprikos vežamos kietoje taroje, kad nesusitraiškytų. Produkcija iškraunama taip, kad būtų išvengta nukritimų. Sandėliavimo patalpos tinkamai vėdinamos.

Prekyba:

Paprikos supakuojamos vienodomis partijomis pagal kilmę ir paprikų ilgį, į 200 g arba 400 g tūrio maišus, pagamintus iš galiojančiais teisės aktais leidžiamų maisto produktams skirtų medžiagų. Gali būti pakuojama ir į kitokią tarą, jei tai nekenkia produkcijos kokybei. Prekybos laikotarpis prasideda balandžio 15 d., o baigiasi – spalio 31 d., kontrolės institucija šį laikotarpį gali pailginti arba sutrumpinti, jei dėl susidariusių klimato sąlygų tai būtina dėl produkcijos savybių.

4.6. Ryšys su vietove:

Pemento do Couto priklauso tradiciškai Ferrol regione auginamam ekotipui. Kadangi šių paprikų auginta ir jomis prekiauta nedaug, jų kitose vietovėse auginama beveik nebuvo, tai išlieka vienintelė tokios rūšies paprikų auginimo vieta.

Šių paprikų populiarinimo šventę Festa do Pemento do Couto pradėta švęsti 1999 m. Tai gastronominė Pemento do Couto garbei skirta šventė, organizuojama kiekvienų metų liepos mėnesio pabaigoje paprikų auginimo vietovėje netoli Sta. María do Couto vienuolyno. Verta pažymėti, kad Pemento do Couto įtrauktos į daugelio Ferrol regiono maitinimo įstaigų meniu, tai įrodo jų reputaciją.

Dėl keleto veiksnių, kaip augalinės medžiagos, auginimo metodika ir auginimo vietovės slėnių mikroklimatas, derinio pavyko išvesti daržovę, kuri tapo žinoma dėl jos ypatingų savybių ir kokybės.

Augalinės medžiagos:

Naudojant tradicinius vietos augintojų metodus, pagal kuriuos atrenkami ir išlaikomi geriausi daigai, kartu prie vietos sąlygų pritaikant auginimo metodus, buvo sudaryta galimybė išvesti populiariomis savybėmis pasižyminčią daržovę. Naudota selekcija ir taikyta priežiūra, siekiant išvengti nepageidautinos hibridizacijos, buvo esminiai veiksniai, dėl kurių pavyko išvesti aštrumo neturinčias paprikas (bent jau regiono aplinkos sąlygomis), tokia ypatybė panašias savybes turinčioms paprikoms gana reta.

Gamybos metodai:

Augintojų aptariamoje vietovėje keletą dešimtmečių naudojamos apsauginės dangos, kurios yra auginimo metodų priderinimo pavyzdys, nesumažino augalų sąlyčio su aplinka ir nepablogino specifinių jų ypatybių. Naudojami plastikiniai tuneliai, kuriuose agrarinės ir klimato augalų sąlygos realiai nekontroliuojamos ir augalus daugiausia veikia natūralūs aplinkos veiksniai.

Klimato ypatybės:

Visa auginimo vietovė yra slėniuose, esančiuose nedideliame aukštyje virš jūros lygio, apsaugotuose kalnų ir esančiuose netoliese jūros; dėl šių veiksnių susidaro mikroklimatas, pasižymintis gausiais lietumis, įskaitant ir vasarą, švelniomis mažai kintančiomis temperatūromis, gana dideliu drėgniu ir gana nedideliu, palyginti su kitų paprikų auginimo vietovėmis, saulėtumu, dėl to daržovių odelė plona, o minkštimo tekstūra subtili, švelni ir sultinga.

4.7. Kontrolės institucija:

Pavadinimas: Instituto Galego da Calidade Alimentaria (INGACAL) Adresas Rúa Fonte dos Concheiros, no 11, bajo 15703 Santiago de Compostela ESPAÑA Telefonas +34 881997276 Faksas +34 981546676 El. paštas ingacal@xunta.es

L’INGACAL yra viešojo sektoriaus įstaiga, pavaldi la Consellería del Medio Rural de la Xunta de Galicia institucijai.

4.8. Ženklinimas etiketėmis:

Saugomą geografinę nuorodą turinčios Pemento do Couto paprikos turi būti parduodamos su gamintojo (arba) fasuotojo prekės ženklo etikete, etikete su kontrolės įstaigos autorizuotu kodifikuotu abėcėliniu skaitmeniniu numeriu saugomos geografinės nuorodos ir saugomos geografinės nuorodos ženklu. Prekės etiketėje ir nuorodos etiketėje privalo būti įrašas Indicación Geográfica Protegida „Pemento do Couto“.